text: [{"text_idx": "#000000", "text": "PVAO ginpa-athag mga benepisyo kang mga beterano"}, {"text_idx": "#000001", "text": "Currently viewed by: Marcus Rosit"}, {"text_idx": "#000003", "text": "Hambal ni PVAO Iloilo Officer-In-Charge Glen E. Castan\u0303ares, ang mga senior veterans ukon mga beterano nga nag-serbisyo kang World War II kag post-war veterans ukon mga retirado halin sa Armed Forces of the Philippines (AFP) ang pwede makabaton kang pension kag non-pension nga mga benepisyo."}, {"text_idx": "#000004", "text": "Sa sangka press conference kang san-o gid lamang kaangot sa selebrasyon kang ika-81 nga selebrasyon kang Araw ng Kagitingan kag Philippine Veterans Week, ginpamaan ni Castan\u0303ares ang mga pension benefits pareho kang Old Age Pension nga nagatugro P20 mil kada bulan sa senior veterans kag P5 mil sa post-war veterans kag pwede mabuol sa ika-65 nga kaadlawan ukon sa pagkamatay kang beterano."}, {"text_idx": "#000005", "text": "May dyan man nga Disability Pension para sa mga beterano nga naka-angkon kang sakit ukon pilas bangod sa pagserbisyo; ang balor kadya nakadepende sa kabahol kang kasablagan."}, {"text_idx": "#000006", "text": "Ang mga benepisyaryo kang napatay nga beterano makabaton man kang death pension nga P1 ka libo kada bulan, samtang ang mga beterano nga naga-edad 70 pataas ang ginakabig ron nga totally disabled kag makabaton kang P1,700 kada bulan sa idalom kang Total Administrative Disability (TAD) Pension."}, {"text_idx": "#000008", "text": "Kada sara ka beterano ang pwede makabaton kang sara lang gid nga educational benefit nga indi maglampas P40 mil kada tuig sa sulod kang 4 ka tuig, samtang ang burial assistance naga-balor P20 mil kag may abay nga bandera kang pungsod Pilipinas nga ibutang sa lungon kang napatay nga beterano."}, {"text_idx": "#000009", "text": "Samtang, sa idalom VHMCP, ang pagpa-ospital kag iban pa nga serbisyo medikal ang pwede mabaton halin sa VMMC ukon sa mga accredited nga ospital sa pungsod, kaangay kang Angel Salazar Memorial General Hospital (ASMGH) rigya sa Antique."}, {"text_idx": "#000010", "text": "Bangod sa mga nasambit nga benepisyo, nagapangagda gid si Castan\u0303ares sa mga buhi pa nga beterano, sa mga buhi nga asawa kang nagtaliwan nga beterano, ukon anda kabataan nga magbaton kang nanari-sari nga benepisyo bilang pagkilala sa anda nga kaisog, pagpalangga, kag pagserbisyo sa pungsod. (AAL/BPS/PIA Antique)"}]